Louise Elizabeth Janse van Rensburg

**Louise Elizabeth Janse van Rensburg** (*4 Mei 1903, Winburg – †18 Januarie 1994, Pretoria) was 'n Suid-Afrikaanse skrywer. Janse van Rensburg was een van die eerste vroulike Afrikaanse joernaliste en dien ook as redakteur by onder meer *Die Vaderland* en *The Pretoria News.* As skrywer publiseer sy meestal ontspanninglektuur, maar publiseer ook enkele werke vir die jeug.

## Lewe en werk 
### Herkoms en vroeë lewe 
Sy is op 4 Mei 1903 in Winburg in die Oranje-Vrystaat gebore as oudste dogter in die gesin van die landmeter Johannes Frederik Janse van Rensburg en Louise de Villiers. Haar oudste broer is dr. Hans van Rensburg, latere kommandant-generaal van die Ossewa-Brandwag, wat tydens die Tweede Wêreldoorlog weens hul teenkanting aan Suid-Afrika se deelname aan die oorlog saam met Engeland teen Duitsland vir binnelandse onrus verantwoordelik is. Louise het nog 'n broer en suster. Sy word groot en gaan skool op Winburg en na matrikulasie op haar tuisdorp studeer sy verder aan die Grey Universiteitskollege in Bloemfontein. Hier behaal sy in 1927 'n B.A.-graad en werk dan 'n ruk as vertaler by die Winburg Munisipaliteit.

### Loopbaan as joernalis en persoonlike lewe 
Sy is een van die eerste Afrikaanse joernaliste. Vanaf 1933 dien sy op die redaksie van *Die Volkstem* in Pretoria en in 1936 is sy na Johannesburg waar sy vroueredakteur van *Die Vaderland* is. Hierna is sy vanaf 1938 vroueredakteur by *The Pretoria News* in Pretoria.

In 1941 trou sy met Hermann Hans Peter Behrens, die nuusredakteur van *The Pretoria News* en later skakelbeampte en direkteur van kultuursake vir die Pretoria Stadsraad. 'n Paar maande later tree sy uit die joernalistiek. Die egpaar het drie kinders (Johann Heinrich, Hildegarde en Anna Louise) en woon op 'n plasie buitekant Pretoria.

Behalwe haar verpligtinge as moeder en huisvrou, skryf sy deeltyds veral resensies vir *Die Vaderland* in Johannesburg, maar ook vir ander tydskrifte en die radio. Eindelik skryf sy in totaal meer as 'n duisend resensies. Later werk sy vir 'n ruk as assistent-bibliotekaresse in Pretoria. Sy is lid van die Skrywerskring en die Pretoria tak van die Vroue-Federasie en neem vir etlike jare gereeld deel aan radiovasvra-programme, waar sy beïndruk met haar besonder wye algemene kennis.

### Sterfte 
Sy is op 18 Januarie 1994 in die Nazareth Huis in Pretoria oorlede.

## Skryfwerk 
### Ontspanningslektuur 
As kind reeds begin sy skryf en gee saam met haar suster 'n maandblad uit wat in die familiekring versprei word. Kortverhale van haar verskyn sedert die dertigerjare in verskeie tydskrifte. Na haar troue moedig haar man haar aan om 'n roman te skryf vir 'n wedstryd van Afrikaanse Pers en die sielkundige roman *Die verwaaide vlam* word as wenner bekroon.

Die soortgelyke *Verminkte jare* verskyn hierna.

*Erfenis van onheil* is 'n moordroman wat op die plaas Galway buitekant Pretoria afspeel. Die Ier Patrick Conroy het skatryk geword tydens die goudstormloop aan die Witwatersrand en bemaak ná sy dood sy besittings aan sy lieflingdogter Cecile. Sy moet dit vir vyf-en-twintig jaar bestuur, waarna sy volgens die ver-seëlde instruksies wat by Patrick se bank gehou word, die groot fortuin onder die familielede moet verdeel. Wanneer die testament dan na afloop van hierdie tyd gelees word, is die oorlewende familielede almal teenwoordig om 'n reeks aaklige gebeurtenisse, van die verlede en hede, aangaande die fortuin te beleef.

*Die dood keur die manuskrip* is ook 'n speurverhaal, waarin die spanning goed volhou geword en, ongewoon vir die genre in daardie tyd, daarin slaag om die geleidelike disintegrering van die karakter en persoonlikheid van die misdadiger sielkundig te verantwoord.

Rob Antonissen maak dan in sy literatuurgeskiedenis 'n opmerking oor die akkurate sielkundige motiverings in haar werk.

*Sewe stuur geskenke* ondersoek verskeie lewens vanuit een versamelpunt.

Die familiegeskiedenis *Die kinders van Alida Fourie* speel af in die tweede helfte van die negentiende eeu in die Transvaal, waarin die stryd tussen Boer en Brit vanuit 'n geskiedkundige oogpunt benader word. Die Boeremeisie Alida Zondagh is verlief op die Engelsman Robert Wynne. Hulle trou en het 'n seun (ook Robert), maar nadat Robert deur 'n olifant gedood word, trou sy met die Ier Michael Fury. Michael en Alida het ses kinders. Die boek verhaal dan die lotgevalle van Alida se sewe kinders, waarin die twisvraag van toeval of noodlot onbeslis gelaat word.

*Die ryk van Raaltes* is 'n romantiese verhaal wat aanvanklik as vervolgverhaal in Sarie Marais gepubliseer is.

### Skryfwerk vir die jeug 
*Roeland, ridder van Karel die Grote* is 'n verwerking uit verskillende bronne vir die jeug. Roeland het roemryk in die pas van Roncesvalles in die stryd teen die More gesterf. Die verhaal word vooraf gegaan deur 'n insiggewende uiteensetting van die tyd van Karel die Grote en die opbloei van die riddertyd en sy heldeverhale.

Die vloek van koning Nibelung is 'n verwerking vir die jeug uit die Duits van die groot Germaanse epos Das Nibelunglied” Hier-in rus daar 'n vloek op die skat van die dwergkoning Nibelung. Dit is veral die ring wat noodlottig is. Wie dit ook al dra word besonder gierig en heerssugtig, wat onvermydelik lei tot sy ondergang.

## Publikasies 
* **1945** *Die verwaaide vlam*
* **1946** *Verminkte jare*
* **1949** *Erfenis van onheil*
* **1950** *Die dood keur die manuskrip*
* **1953** *Wie die verlange ken*
* **1954** *Sewe stuur geskenke*
* **1955** *Die kinders van Alida Fourie*
* **1966** *Die ryk van Raaltes*
* **1967** *Roeland, ridder van Karel die Grote*
* **1969** *Die vloek van Koning Nibelung*

## Ander Verwysings 
* Nienaber, P.J,; Senekal, J.H en Bothma, T.C. *Mylpale in die geskiedenis van die Afrikaanse letterkunde.* Afrikaanse Pers-Boekhandel. Tweede hersiene uitgawe, 1963.
* Nienaber, P.J. et al. *Perspektief en Profiel.* Afrikaanse Pers-Boekhandel. Johannesburg. Derde hersiene uitgawe, 1969.
* Van Coller, H.P. (red.) *Perspektief en Profiel Deel I. J*.L. van Schaik-Uitgewers. Pretoria. Eerste uitgawe. 1998
* Van Coller, H.P. (red.) *Perspektief en Profiel Deel 2.* J.L. van Schaik-Uitgewers. Pretoria. Eerste uitgawe. 1999
* Anoniem. *Vroue wat skryf: Louise Behrens*. Fleur, Januarie 1948.
* Behrens, Louise. *Lewenskets* Nasionale Afrikaanse Letterkundige Museum en Navorsingsentrum (NALN) Bloemfontein.

## Verwysings